safouaneb/arywiki huggingface dataset:
نافانوا

نافانوا كانت قايدة اولا ملكة تاريخية (بالصاموية: ali'i) ومحاربة (بالصاموية: toa) من صاموا من عشيرة صا تونومايپيا (بالصاموية: Sā Tonumaipe'ā). خدات بزاف ديال لالقاب تاع لحوكم فلبلاد، ومن مورا لموت ديالها رجعات الاهة ديال لحرب فالديانة لپولينيزية. كاينين بزاف ديال لحكايات التاريخية ولخرايف عليها وعلى لفاميلة ديالها. لعبات دور كبير بزاف فلحرب لاهليه اللي شعلات مابين لقبايل دالشرق ولغرب ديال ݣزيرة صاڤاي. هي بنت صاڤياسيوليو اللي كايتحسب نص الاه. لواليدة ديالها هي تيلافايݣا، خت تويمية ل تاييما اللي جابت الطاطواج لصاموا، على حساب ماكاتݣول لخرافة. لحكاية. خدات نافانوا لالقاب ديال لحوكم حيتاش جابت السلام لݣزيرة صاڤاي من لحروب لكبيرة اللي ربحاتهوم. خدمات ربعة ديال لانواع دالسلاح اللي كان مصاوب من لخشب. واحد لخرافة كاتݣول باللي ملّي رجّعات لعدو لبلاصتهوم، نسات مادارت داكشي اللي ݣال ليها لواليد ديالها. من بعد جات عجاج مجهد اللي هز التيپوتا ديالها وعرّا السدر ديالها، الشي اللي خلّا لعدو يستاسلم ملي عرفو باللي راه اللي غلبهوم مرا ماشي راجل. هاد لعديان حسو بالشمتة، وعتارفو بالشجاعة ديالها. من هنا خدات لحوكم ديال لقبايل الربعة لكبار، وبنات السيستيم ديال التسيير اللي باقي لدابا كاين فصاموا.
ياكوب روݣيڤين

ياكوب روݣيڤين (تزاد ف 1 فبراير 1659 ومات ف 31 يناير 1729 فهولاندا) هو مستكشيف هولاندي اللي تصافت باش يقلب على تيرا ؤسطراليس، ولاكين صدق كتاشف ݣزيرة لقيامة وصاموا. خطط الريحلة معا خوه ايان روݣيڤين، اللي بقا هو فهولاندا. حياتو. بكري. لواليد ديالو، ارنولد روݣيڤين كان عالم ديال لماط ولفلك ولجغرافيا ولفلسافة والنضريات دتابحريت حتا هي. كان خدام كايدير حسابات فين يلقى اللرض لاسطورية ديال طيرا ؤسطراليس، ولاكين كتابت لولدو، اللي وجد تلاتة دلپاريخات باش يمشي، وهو فعمرو 62 عام. خدم ياكوب نوطير ومن موراها ولا دكتور فلقانون. تزوج جوج دلمرات، وكولا مرة كاتموت ليه لمرة. ليكتيشافات. ف 1 غشت 1721 تراس ريحلة باش يقلب على طيرا ؤسطراليس، باش يلقى طريق غربية ل"ݣزاير لعطور". كانو معاه 3 دلباطوات كبار اللي كانو فيهوم 223 راجل. داز من لمحيط التيلاسي ودخل فلمحيط لمهدن وداز من تشيلي. وصل لݣزيرة لقيامة نهار 5 ابريل 1722 (ݣال باللي شاف فيها مابين الفين وتلتالاف واحد). مشا ليه واحد من لباطوات فاش وصل لواحد لݣزيرة فصاموا.
لويس أنطوان دو بوݣانڤيل

لويس انطوان دو بوݣانڤيل (بلفرانساوية: Louis-Antoine de Bougainville) (تزاد ف 12 نونبر 1729 ومات ف 31 غشت 1811 فباريز) هو اميرال وبحار ومستكشيف فرانساوي. قرا لويس انطوان دو بوݣانڤيل لقانون ولاكين دغيا خلّا هاد لميهنة. ف1753 دخل للعسكر، وفعمر 25 قدر يكتب كتاب على لحساب ديال التفاضل والتكامل. ف1755 مشا للوندون وكان تمّا سكريتير ديال السيفارة لفرانساوية، وكان عضو ديال لجمعية لملكية. ف1766 صيفطاتو لحوكومة ديال بلادو باش يجيب دورة على لعالام وخدات من 1866 حتال 1869. فهاد الريحلة عاود كتاشف جزر صالومون ف1768 (لݣزيرة لكبيرة بيناتهوم مسمّية عليه). شاف لݣزاير ديال صاموا ف1768، وسماهوم ݣزاير لمستكشف "Navigator Islands". جمع بزاف ديال النباتات وصاوب خريطة كبيرة ديال لمحيط لمهدن، وقدر يشوف لحيط لكبير د لمرجان، ولاكين ماقدرش يوصل لؤسطراليا.
پاريدوليا قمرية

لپاريدوليا لقمرية هي التصاور الپاريدولية اللي كايشوفوها الناس على وجه لقامار. سطح ديال لقامار فيه واحد لخيلوطة معقدة ديال بلايص مضلمين (لبحور لقامارية) ؤ بلايص مضويين (لمرتفعات). ؤ حيت لقامار كايتعتابر واحد لعنصر طبيعي ديما كايشوفوه الناس على مدار لعصور، بزاف ديال الثقافات شافت شكال مختالفة ف هاد لبلايص لمضلمين ؤ لمضويين اللي كاتفكرهم بالناس ؤلا لحيونات ؤلا حوايج خرين، و اللي غالبا ما كاتكون مرتابطة بالفلكلور و الرموز التقافية؛ اشهر وحدين منهم بحال راجل ف لقامار ف لفولكلور لغربي ؤ قنية د لقامار ف اسيا ؤ قارة امريكا. كاينين تقافات خرين شافو مرا ؤلا جرانة ؤلا بانان ؤلا جاموس ؤلا دراݣون (راسو و فمو ف ليمن و لڭسدة ديالو و جنحين ف ليسر) ملي كايكمل لقامار. بالنسبة لبزاف ديال تقافات د ميلانيزيا ؤ پولينيزيا، كايشوفو لقامار على شكل طباخ فوق عافية من ثلاثة لحجار. و من غير هادشي، شكل لغامض ديال لبلايص لمضلمين و لمضويين ف لقمر يقدر يشبه الرمز د لين و ليانݣ. ف لمغريب يامات لاستعمار، ملي كان محمد لخامس و لفاميلة لملكية ف لمنفى، بزاف د لمغاربا ڭالو بلي شافو محمد لخامس ف لقامار.
صدام حسين

صدام حسين عبد لمجيد التكريتي (تولد ف لعوجا - 28 ابريل 1937، مات ف بغداد ف 30 دجنبر 2006)، لمعروف ب صدام حسين، كان سياسي عراقي. كان هو الرئيس لخامس د لعراق ولامين لعام د حزب لبعث و لقايد لعام د لعسكر د لعراق من 1979 تال 2003. صدّام كان من الناس اللي ساهمو ف لانقلاب ديال 1968، اللي طلّع حزب لبعث للحكيم. الشخصية ديال صدام كل واحد وشنو تيقول عليها، كاين اللي تيقول باللي كان قايد كبير و خدم لبلدان لعربية، و كاين اللي تيقول باللي كان دكتاتور قمع و قتل بزاف د الناس. تعرفات لوقت اللي حكم فيها صدام لعراق ببزاف د لمشاكيل منها: لحرب مع ايران (من 1980 ل 1988)، لقمع ديال لمعارضة (كتيرشي الشيعة و لاكراد - تقريبا ربع مليون عراقي تقتلو ف وقتو)، لحصار د لعراق (1990-2003)، لحرب د لخليج اللولا، و لحرب د لخليج التانية. ملّي بدات هاد لحرب ف 2003، و مور ما دخلات لميريكان و لبلدان اللي محالفا معاها للعراق، حيّدو صدام من الرئاسة و عتاقلوه. دارت السلطة القضائية العراقية محاكمة حاكمات فيها صدّام، و حكمو عليه بلاعدام، اللي تدار عليه نهار 30 دجنبر 2006.
لحرب لأهلية الصاموية اللولة

لحرب لاهلية الصاموية اللولة هي حرب طرات فݣزاير صاموا مابين 1886 و1894. لحرب طرات مابين جوج دلفراقي فصاموا، وكانت على شكون غادي ياخد لحوكم فلبلاد، واش لامير ماتاافا يوسيفو اولا لقايد مالييطوا لوپيپا هو اللي غادي يكون ملك على لبلاد. فهاد لحرب تدخل لعسكر ديال المانيا بزاف دلخطرات، وكانت حرب فلبحر مابين لميريكان والمانيا ولمملكة لمتحدة. ومن مورا ماشتتات عاصيفة نهار 15 مارس 1889 وهرسات ستة دلپاريخات المانية وميريكانية. تافقات هاديك لبلدان باللي ماليتوا لوپيپا هو اللي غايكون لماليك. لحرب. تزاد التوتر معا لميريكان فاش لقصف ديال المانيا لشي ڤيلاجات كانو معا ماتاافا يوسيفو، وتسبب هاد لقصف فالترياب ديال شي ديور ميريكانية ف1887. واحد لمعراكة فشتنبر 1888، واللي كان سبابها عاوتاني قصف ديال المانيا، جابت الربحة للمحاربين ديال يوسيفو اللي شفرو وخسّرو لغلة ديال لالمان. فݣاع لحرب كانو لپاريخات ديال المانيا ولميريكان وبريطانيا شابكينها فلبحر. فاللخر تافقو باللي لوپيپا هو اللي غادي يكون ماليك على لݣزاير دصاموا من مورا ما جات عاصيفة كبيرة هرسات لباطوات ديالهوم فلمرسى ديال اپيا. هادشي خلا لحرب مابين لقوى لمجهدين تحبس. واخا هكاك بقات لمدابزة حتى ولّا ماليتوا لوپيپا ماليك مرّة خرة. لحرب لاهلية الصاموية التانية. من بعد ما فاتت تسع سنين، وفاش مات لوپيپا، شعلات تاني فݣزاير صاموا ف1898، واخّا هاكداك سالات هاد لمدابزة دغيا بالتقسيمة ديال لݣزاير ف1899 على حساب ليتيفاقية التلاتية، اللي عطات صاموا دالشرق للميريكان وصاموا دلغرب لالمانيا.
لحرب لأهلية الصاموية التانية

لحرب لاهلية الصاموية التانية هي مدابزة اهلية وصلات للطوپ ديالها ف1898 فاش كانت المانيا ولميريكان ولمملكة لمتحدة منوضين روينة على شكون غايشد لحوكم فݣزاير صاموا اللي كاينة فلجانوب ديال لمحيط لمهدن. النتيجة ديالت هاد لحرب كانت ليتيفاقية التلاتية، اللي قسمات ݣزاير صاموا على جوج: الشرق ديال لميريكان واللي مازال تابع ليها لليوم، ولغرب لالمانيا، واللي من بعد ستاقل ؤ ولّا صاموا. لمملكة لمتحدة تنازلات على اللرض اللي كانت كاتطالب بيها، بلحق تعطاتها بزاف ديال لݣزاير فجزر صالومون واللي كانو تابعين لالمانيا. لمتحالفين. لمتحالفين كانو هوما اللي تبعو مالييطوا تانومافيلي اللول (ولد مالييطوا لوپيپا) ومعاه لقوات دلبحر ديال لميريكان ولمملكة لمتحدة، اللي حاربو ضد لمتمردين اللي كان مݣيدهوم ماتاافا يوسيفو. لحرب. بدات لحرب لاهلية الصاموية التانية فاش جاو المانيا، لمملكة لمتحدة ولميريكان باش يتفاهمو على شكون غايشد السولطة على ݣزاير صاموا. لحصار د اپيا طرا فمارس 1899 فاش لعسكر ديال لامير تانو تحاصر، واللي دارو هاكّا هوما توار كانو تابعين لماتاافا يوسيفو. لعسكر ديال لامير خداو السلاح من عند ربعة دلپاريخات تاع لحرب لميريكانية ولبريطانية، وربحو لحرب من مورا شي ايّامات دلمقاتلة. لخساير. من جيهة لمتحالفين ماتو اولّا تجرحو 24 واحد، اما من جيهة التوار ديال يوسيفو ماتو اولا تجرحو 127 واحد، وتهرسو جوج ديال لقلعات.
حصار أپيا

لحصار د اپيا طرا فاش كانت لحرب لاهلية الصاموية التانية نايضة فمارس 1899 فمدينة اپيا. لقوات ديال صاموا اللي كانت تابعة لمالييتوا تانومافيلي اللول تحاصرو قوة كبر منهوم، واللي كانت تابعة لماتاافا يوسيفو. الدعم ديال مالييتوا كان جاي من عند ربعة ديال لپاريخات دلحرب بريطانية وميريكانية. من مورا بزاف دليام اللي كانت فيها مقاتلة وشابكة حرب، التوار اللي كانو معا يوسيفو خسرو.
ماتاآفا يوسيفو

ماتاافا يوسيفو (1832 - 6 فبراير 1912 فاپيا) هو رايس قبيلي ديال صاموا وكان مابين لمدابزين التلاتة على لملكية ديال لبلاد فوقت ليستيعمار. هاد السيد كان كايتسمى حتى توپوا مالييتوا توؤوا ماتاافا يوسيفو (بالصاموية: Tupua Malietoa To'oa Mata'afa Iosefo). حياتو. فالسيستيم ديال فاامطاي، اللقب ديال ماتاافا هو لكبير ݣاع فصاموا. من اللخر ديال لقرن 19، كان عند يوسيفو (سمية الراجل) دور كبير فلمرحالة ديال ليستيعمار فاش المانيا، لمملكة لمتحدة وميريكان كانو مشادّين على شكون غايتحكم فݣزاير صاموا. كولّا قوة غربية كان عندها "ملك" ديالها اللي باغاه هو يحكم لبلاد، وماتاافا كان ديال المانيا. فاللافان ديال لقرن 19 تنفى ماتاافا يوسيفو لجزر مارشال وما قدّ يرجع حتال 1898. لالمان دعمو لحق ديالو فلحوكم. حارب ماتاافا يوسيفو فلݣيرّات ديال لحرب لاهلية اللولة وحتى دياول التانية، ويالضبط لحصار ديال اپيا اللي خسرو قدّام لامير مالييطوا تانومافيلي اللول. مات ماتاافا يوسيفو نهار 6 فبراير 1912 فمدينة اپيا.
ريݣبي

الريݣبي هي رياضة جماعية معروفة ف لعالم، كاتلعب بليدين و الرجلين. لاصل د الريݣبي جاي من لكورة لقديمة د لقرن 19، و جامعة عائلة د الرياضات. الجوج انواع د الريݣبي اللي معروفين ݣاع هوما الريݣبي د 13 لعّاب (الريݣبي ليݣ)، و الريݣبي د 15 (اتحاد الريݣبي). لبلايص اللي كيتلعب فيها الريݣبي بزاف ف لعالم هي بريطانيا و لمستعمرات ديالها لقدام (بحال ؤسطراليا و نيوزيلاندا و جنوب افريقيا)، و لجنوب د فرانسا. اول لقوانين ديال الريݣبي تدارت ف 1846، و تفرّق من الشكال لاخرا د لكورا ف 1863 ملّي تاسسات لفيديرالية د لكورة د لينݣليز. اول جماعة منضمة تجمعات على الريݣبي هي لاتحاد د كورة الريݣبي ف لينݣليز ف 1871. لاصل د السمية. لاصل د السمية د الريݣبي جاي من لمدينة اللي تلعبات فيها اول مرّة. هي الرياضة لوحيدة اللي مسمّية على لمدينة اللي خرجات فيها.
مالييطوا لوپيپا

سوسوݣا مالييطوا (1841 - 22 غشت 1898، صاڤاي) كان حاكم وملك ديال صاموا فاللخر ديال لقرن 19. حياتو. مالييطوا لوپيپا هو ولد مالييطوا مولي. تربى على لمبادئ دلمسيحية، وشد لحوكم من مورا خوه مالييطوا طالاڤو طونومايپيا. من مورا ليتيفاقية التلاتية اللي قسمات لبلاد فاش سالات لحرب لاهلية الصاموية اللولة، تختار باش يولّي ملك على ݣزاير صاموا ف1881. :92 فلحوكم ديالو، المانيا وميريكان دخلو على صاموا وخداو اپيا. لوپيپا هرب من اوپولو باش يݣيّد لمقاومة فصاڤاي. ف1883 تخاد للحبس تفرض عليه يبيع صاڤاي لالمانيا، ويخليهوم يديرو حماية على ݣزيرة اوپولو. زيادة على هادشي دارو اقامة عامة فاپيا. ف1891 مشا لواحد لكنيسة فلالوڤي، مع عسكر فيه 1000 دالرجال. الناس ديال لكنيسة وصفوه باللي هو "راجل كبير ومزيان بزاف"، وعندو "صوت غليض طايح"، الطولة ديالو "175 سم، ولوزن ديالو 90 كيلو". مالييطوا تانو قتل باه لوپيپا، واخا فلوصية ديالو كان باغي واحد اخور ياخد لحوكم. تانو طلب لمساعة ديال لمملكة لمتحدة ولميريكان، وفمارس 1899 تقصفات مدينة اپيا. لوضع فلبلاد تازم كتر فاش مات لوپيپا، الشي اللي خلاّ لحرب لاهلية الصاموية التانية تنوض من بعد.
مالييطوا مولي

مالييطوا مولي (1790 - 1858) كان حاكم وملك ديال صاموا، من لعائلة لملكية ديال ماليطوا. ولدو مالييطوا لوپيپا شد لحوكم من مورا ما مات.
مالييطوا تانومافيلي اللول

مالييطوا تانومافيلي اللول (1879 - 5 يوليوز 1939) هو حاكم وملك ديال صاموا من لفاميلة لمالييطوية. حياتو. تزاد مالييطوا تانومافيلي ف1879، وكمل قرايتو ف فيدجي. فاش مات باه مالييطوا لوپيپا ف1898، ولّا ملك على صاموا وعمرو 19 عام، وعتارفات بيه لميريكان، المانيا ولمملكة لمتحدة. هادشي واخا هكاك جاب الشعيل ديال لحرب لاهلية الصاموية التانية. خدات المانيا فلعهد ديالو لحوكم ديال لارخبيل لغربي من 1900 حتال 1914. عيّنات ليمبراطورية لجرمانية لحاكم لعام ويليم صولف. ف1908 بانت حركة ديال لمقاومة اللي كانت سلمية، وكانت سميتها "مو ا بولي". صولف دار النفي للزعيم ديال هاد لحركة، واللي كان هو لاواكي نامولاولو ماموي. لحوكومة دالمانيا خدمات بلمبدا ديال "كاينة غير حوكومة وحدة فلبلاد"، وماتسوقوش للملك مالييطوا تانومافيلي ولّا للحكّام ديالو، ورجع لملك تانو ولعيان ديالو غير مستشارين عند الدولة. فالشهر اللول ديال لحرب لعالمية اللولة، نهار 29 غشت 1914، مشات قوات ديال لعسكر لخاص دنيوزيلاندا تحت الطلب ديال لمملكة لمتحدة وخدات لحوكم من عند السلطات لالمانية، ودار "خدمة امپيريالية واعرة وديال بالزز". فلعهد ديالو داز الرواح الصبليوني وقتل 20 فلمية ديال السكان. ف1929 (عشر سنين قبل ما مالييطوا يموت)، لبوليس ديال نيوزيلاندا قتلات توپوا تاماسيسي ليالوفي التالت وهو كان كيحاول يهدّن مابين لبوليس ولمتضاهرين اللي خرجو فلحركة ديال "مو ا بولي"، واللي كانت حركة سلمية ضد ليحتيلال ديال نيوزيلاندا لبلادهوم. عشرة خرين ماتو وشي 50 تجرحو بالرصاص ولعصا ديال لبوليس. فالداكرة الشعبية ديال الصامويين داك النهار باقي كايتسمّى "السبت لكحل". بقات نيوزيلاندا متحكمة فلبلاد حتى من مورا لموت ديالو ف 5 يوليوز 1939، من مورا ما حكم 41 عام.
لاواكي نامولاولو ماموي

لاواكي نامولاولو ماموي (بالصاموية: Lauaki Namulauulu Mamoe) (كان معروف حتى ب لاواتي) كان اول قايد ديال لحركة د"مو ا بولي"، اللي حركة ديال لمقاومة فصاموا ضد ليستيعمار. تنفى لاواكي ف1909 برا لبلاد ومات ف14 دجنبر 1915 فاش كان راجع ليها. لمقاومة. لحركة ديال لمقاومة اللي تزعّمها لاواكي كانت سميتها "مو ا پولي" (بالصاموية: Mau a Pule) واللي تحولات من بعد ؤ ولّات "حركة مو لوطنية". لحركة ديال لاواكي كانو فيها قياد صامويين كايتضاهرو ضد السلطة ليستيعمارية ديال المانيا اللي بالتدريج دّات ليهوم لحوكم ديالهوم. لحركة كانت كاتمتّل ديك صاموا لقديمة اللي كان فيها تاتير قليل ديال لوروپيين على التنضيم ولعادات ديالها.
توپوا تاماسيسي ليالوفي التالت

توپوا تاماسيسي ليالوفي التالت (بالصاموية: Tupua Tamasese Lealofi III) (4 ماي 1901 - 29 دجنبر 1929) كان قايد قبيلي ديال صاموا، اللي ولّا من بعد الزعيم ديال لحركة د"مو ا پولي" من لبدية ديال لقرن لعشرين حتال لموت ديالو ف 1929. تانسپيرا السيد من لعادات والتقاليد لمسيحية والصاموية باش يولي من لقادة اللولين ديال لقرن لعشرين اللي ݣيّدو مضاهرات كانت سلمية ومقاومة مامسلّحاش ضد السلطة دليستيعمار، اللي وجّدات الطريق لليستيقلال ديال لبلاد ف1962. لبوليس ديال نيوزيلاندا ضربوه بالرصاص حتى مات فمضاهرة سلمية فمدينة اپيا نهار 29 دجنبر 1929، وهاد النهار ولّا معروف عند الصامويين حتال ليوم ب"السبت لكحل".
فاآمطاي

فاامطاي (بالصاموية: Faʻamatai) هو السيستيم لقبلي لقيايدي ديال صاموا، وهو شي حاجة مركزية التنضيم ديال لمجتماع الصاموي. هاد النوع لاصلي التقليدي دلوحكم كاين فصاموا وصاموا لميريكانية. لكلمة كاتركّب من فاا ("fa'a") اللي كاتعني "على طريقة"، ومطاي ("matai") اللي جات بلمعنى ديال "سمية لفاميلة، نسب". الناس اللي عندهوم النسب لعالي اولّا لمطاي كاتكون ليهوم اهمية كبيرة باش يردو لبال للفاميلات ديالهوم. فاامطاي هي سيستيم جتيماعي وسياسي اللي كاينضم لحكامة والطريقة دلعيش فالتقافة الصاموية (فااصاموا، على الطريقة الصاموية). لحالة لمزيانة ديال لفاميلة لكبيرة (ايݣا)، لعسّة ولحماية ديال لحوايج ولغراض ديالها، خصوصا اللرض لعرفية هي حوايج ضرورية فالسيستيم ديال فاامطاي. 81 فلمية ديال اللرض تمّا هي عرفية (مشاركينها بزاف ديال الناس من نفس لقبيلة)، ولباقي تابع للملكية ديال الدولة و4 فلمية ملكية خاصة. فلبرلامان ديال صاموا، 47 من اصل 49 مقعد مديورين للصامويين، اللي هوما من لمطاي، اللي كايلعبو جوج ديال لادوار: دور ديال لقايد لقبيلي ودور ديال السياسي الجديد. دوك الجوج ديال لمقاعد لاخرين مديورين للناس اللي ماشي صامويين. ليحصاء ديال 2006 فصاموا بيّن باللي كاين 15 الف و783 مطاي من اصل 180 الف و741 نسمة (8، 7 فلمية ديال السكان). 12 الف و589 منهوم رجال (79، 8%) و3. 194 منهوم عيالات (20، 2%).
مقاطعات صاموا

صاموا دولة مقسومة ل11 مقاطعة (بالصاموية: itūmālō). هادو كانو لمقاطعات اللي كانو قبل مايجيو لاوروپيين. كولّا مقاطعة عندها لمؤساسة الدستورية ديالتها (fa'avae) اللي مبازية على الترتيب التقليدي. هاد لمقاطعات مقسومين ل41 فاڤاي (بالصاموية: faavae). كولّا مقاطعة فيها ڤيلاج كبير اللي منّو كاتسييّر الشؤون ديالها.
شبيبة لقبايل

شبيبة لقبايل (ب لقبايلية: Ilemẓiyen inaddalen n leqbayel بتامازيغت: ⵉⵍⵎⵣⵢⵏ ⵉⵏⴰⴷⴰⵍⴻⵏ ⵏ ⵍⵇⴲⴰⵢⵍ) هو فريق دزايري كاين ف تيزي وزو. السميّة ديال لفرقة جات من العمق التقافي ديال المنطقة لي بان فيها. هاد لفرقة تاسسات ف 1946 واللوان ديالها هوما لخضر والصفر. التيران لي تايلعبو فيه سميتو تيران واحد نوڨونبر 1954، تايهز 21، 240 واحد. شبيبة لقبايل ربحات ليݣ پروفيسيونيل 1 ربعطاش لمرة، ولكاس ديال الدزاير 5 د لمرات، والسوپر الدزايري مرة وحدة. ف افريقيا، شبيبة لقبايل دات التشومپيونز جوج مرات، وكاس لكيسان مرة، والكنفدرالية 3 د لمرات.
أوپولو

اوپولو (بالصاموية: Upolu) هي ݣزيرة تابعة للبلاد دصاموا وكاينة فلغرب تاع لمحيط لمهدن. فيها 75 كيلوميطر فالطول ولميساحة ديالتها واصلة ل1125 كيلوميطر مرباع، الشي اللي كايخلّيها تكون لݣزيرة التانية فالترتيب من ناحية لوساعة مابين ݣزاير صاموا من مورا ݣزيرة صاڤاي. من ناحية السكان، هي لݣزيرة لمسكونة بزاف وفيها كتر من 145 الف دلبشري. جات اوپولو فلجانوب الشرقي ديال صاڤاي. مدينة اپيا كاينة فلوصط ديال الساحل دالشمال، ولمطار الدولي كاين فلغرب ديالتها. تاريخيا لݣزيرة عمّر تسجل فيها نفيجار ديال شي بركان، واخا كاينين ادلة باللي لحمم فايت ليهوم خرجو وزادو على الضص ديال لݣزيرة شحال هادا، مابين لميات ولالوف دالسنين هادي. فالتقافة ديال الناس دصاموا، اوپولو هي اوّل مرا سكنات لݣزيرة. ف29 شتنبر 2009 ضرب تسونامي خايب لݣزيرة. 20 ڤيلاج فالجيهة دلجانوب رابو ومنهوم لبلاد ديال الرايس دلويزارا ديك الساعات. فلڤيلاج ديال ليپا، لكنيسة ولپلاكة ديال الترحيب فالطريق اللي كاتدي للڤيلاج هوما اللي بقاو واقفين.
إيليزابيط التانية

ايليزابيط اليكساندرا ماري، لمعروفة ب ايليزابيط التانية (لندن، 21 ابريل 1926 – 8 شتنبر 2022) كانت لماليكة الدستورية ديال 15 بلاد، هي لمملكة لمتحدة، و 14 بلاد ديال لكومنويلت، من 6 فبراير 1952 حتال لوفاة ديالها ف 8 شتنبر 2022، و كانت تا الرايسة ديال لكنيسة ديال لينݣليز. ورتات ايليزابيط لحكيم من باها لماليك جورج السادس (حكم من 1936 ل 1952)، اللي خدا لملك مور ما ستاقل خاه ادوارد التامن. ايليزابيط التانية تاتحكم ملّي عندها 25 عام، و عندها رّوكور ديال اشرف ماليك ديال بريطانيا، و ديال لماليك اللي حكم بريطانيا اطول وقت. ف لوقت اللي حكمات فيه، تبدلو بزاف لبلدان اللي كانو تابعين ليها، شي وحدين ستاقلو، و اخرين ولاو جمهوريات. كانت مجوجة مع لامير فيليپ ل 73 عام، تا مات ف 2021. لارقام لقياسية ديالها. لماليكة ايليزابيط التانية عندها بزاف د لارقام قياسية، منها:
صاڤاي

صاڤاي (بالصاموية: Savaiʻi) (صالافاي (بالصاموية: Salafai)، اللي هي السمية لقديمة) هي ݣزيرة تابعة للبلاد دصاموا وكاينة فلغرب دلمحيط لمهدن. فيها 70 كيلوميطر فالطول و46 كيلوميطر فلعرض ولميساحة ديالتها واصلة ل1694 كيلوميطر مرباع، الشي اللي كايخلّيها تكون لݣزيرة اللولة فالترتيب من ناحية لوساعة مابين ݣزاير صاموا، عاد كاتجي من موراها ݣزيرة اوپولو. من ناحية السكان، هي لݣزيرة التانية اللي لمسكونة بزاف وفيها كتر من 43 الف دلبشري (25% ديال السكان دلبلاد). ݣزيرة صاڤاي مقسومة لستة ديال لمقاطعات، ومنها بدات لحركة ديال لماو اللي كانت ضد ليستيعمار تاع نيوزيلاندا فاللول ديال لقرن 20. التقافة ديال الصامويين عامرة باساطير وخرايف على هاد لݣزيرة، واللي كاتعاود حكايات على لالهة ديال لغابات، لبحورة، الشتا، لحصاد، لبلاد ولحروب.
باشاوية دالسودان

لباشاوية د سودان ؤلا لباشاوية ديال تومبوكتو هيا واحد لارض كاينة بين لمدون ديال تومبوكتو و ݣاو فمالي و لي هيّا واحد لمستعمرة كانت تابعة ل مبراطورية الشريفة السعدية ؤ حتا لعلوية واللي حكموها مغاربا ؤ الترّيكة ديالهوم ؤ اللي معروفين بشعب الرما، تدارت مورا لݣيرا ديال تونديبي فعام 1591م وبقا فيها لحكام للمغاربا حتال للقرن تسعطاش. تاريخ. بلاد السودان كانت واحد لبلاصة اللي مرفحة بالتروات ديالها اش منك يا دهوبات ؤلا ملحة ؤلا عبيد هادشي غايخليها واحد لبلاصة اللي مطموع فيها منعند ليمبراطوريات الصحاح ديال ديك ساعات. لمغريب براصو كان مزيّر ف الطميع ديالو على هاد لمكان حيت كان ماحيلتو لطماعي ديال لعتامنا ؤسيرتو لبرطقيز اللي حاولو يدوزو لتومبوكتو من طريق واد سانيݣال ف 1565م ؤكان ماحيلتو حتال فيقة ديال ليمبراطورية دصونݣاي اللي ولات محتاكرة هاد لمناجم. ف 1582م، احمد لمنصور دهبي داز للهجمة منين شد لواحة دتوات و ݣورارة فالصحرا الشرݣية، ؤبان باللي لمقصود ديالو كان هوا يوصل للسودان ويدير من لمغريب واحد لمبراطورية واسعة على الجوانب لبحرية ديال لمبراطورية لعتمانية. هادشي غادي يزيد يبان فاش ف 1583 لمليك ديال بورنو ماي دريس علاووما طلب من لمنصور باش يعطيه السلاح لاحقاش كان خايف من التمداد ديال التواركا ؤ كان باغي يقضي على لقبايل اللي ماشي مسلمة دالسودان هادشي غايقبلو لمنصور ولايني بشرط هوّا يبايعو ويصيفط ليه واحد لعاقد دلبيعة مزمم ؤ مسيني مزيان. لفتيح ديال صونݣاي ماغاديش يكون ساهل للمغاربا، هادشي اللي خلا لمنصور يماطل واحد خمس سنين خرة منها نيت يقرا هاد لمكان ؤ باش يپريپاري ؤ يحضر نيت لمونة دلجيش ؤ السلاح ؤحتا باش يشاور و يقنع لعيان دلبلاد من عولاما ؤ فقها ؤ قياد عساكريا بلوقيف على الصح ديال بلانو. فنهار 30 ؤكتوبر 1590، لباشا جودار صيفط واحد 2000 حتال 3000 عسكري مغريبي خارجين من مراكش، قطعو جبال درن(لاطلس لكبير) و منبعد واد درعة ؤ هوما غاديين شادين الطريق لبلاد كتاوة ومنها صافي غايدخلو للصحرا، غايوصلو لواد النيجر اللول من مارس عام 1591م و غايزيدو واحد خمسطاش ليوم باش يوصلو لتونديبي لبلاصة اللي غاطرا فيها لمطايفة و اللي بعيدة على لعاصمة دمبراطورية صونݣاي "ݣاو" بخمسين كيلوميط علاين.
دولار ميريكاني

الدولار لميريكاني (بلينݣليزية: United States Dollar - الرمز ديالو: USD) هي لفلوس الرسمية ديال لميريكان و لاراضي اللي تابعا ليها. بداو تيتخدّمو هاد لفلوس من نهار 2 ابريل 1792، و مقسوم على 100 سانت. الدولار لميريكاني ولاّ مهم ف لعالم كامل من مورا لحرب لعالمية اللولا، و كيتخدّم ف لبيع و الشرا ما بين لبلدن. بزاف د لبلدان تيخدّمو الدولار لميريكاني تا عندهم، اما عملة رسمية، و لا كيكون وحدا من لعملات ديالهم.
هندوسية

لهندوسية، ولاّ دين لهنود، ولاّ لبراهمية، هي تالت اكبر دين ف لعالم، من جيهت شحال من واحد متبّعها (تقريبا 1. 2 مليار د الناس). كاين اللي تيقول باللي هي اقدم ديانة باقا كاينة ف لعالم، و عندها شي تقاليد تيرجعو للقرن 15 قبل لميلاد. الناس اللي كيتبعو لهندوسية كيتسمّاو هندوس، و عندهم بزاف د لالهة. الديانة لهندوسية كاتركز بزاف على لفلسفة، و الناس اللي كيتبعوها كيامنو باللي لعيشة (لحياة) كاتعاود، و باللي ف كل عيشة خاص لواحد يكون حسن من قبل، حتا يوصل للمرحلة د لخلاص. بزاف ديال لحوايج اللي مشهورين بزاف ف لعالم جايين من لهندوسية، بحال ليوݣا، و لكارما، و كاين اللي تيديرهم واخا ماشي هندوسي. لاغلبية د لهندوس تيعيشو ف لهند و نيپال، واخا كاين جاليات كبار تفرقو دابا ف ݣاع الطراف د لعالم.
بودية

لبودية، ولا دين لبودية، هي ديانة هندية، محسوبة من الديانات لكبار ف لعالم. هي الرابعة من جيهت الناس اللي تيامنو بيها ف لعالم (مورا لمسيحية و لاسلام و لهندوسية). تقريبا 520 مليون واحد ف لعالم تيقولو على راسهم باللي هوما بوديين. لبودية تسمّات على سميت لمؤسس ديالها سيدارتا ݣاوتاما، لي تلقب ب "بودا" بمعنى "داك لي شاف نّور"، اللي كان واحد السيد لاباس عليه عاش ف لهند ف لقرن لخامس قبل لميلاد، و سمح ف كلشي باش يولي فيلسوف، و يحاول يفكر ف لمشاكل ديال لعيشة و لموت. لافكار و النصائح ديال لبودا تجمعو من بعد و كانو هوما السّاس ديال الدين د لبودية، اللي خرج من لهند و ولاّ دين كبير ف بزاف د لبلدان د اسيا.
لحسن لوزان

هوّا لحسن بن محمد لوزان لفاسي ؤ تعرف عند لوروپيين ب "ليو افريكانوس" حيت عاش واحد لوقيتة من عمرو فالطاليان و كان كايقري لعربية لرجال الدين الرومان، كايتنسب للقبيلة الامازيغية د ايت زيان الزناتية فالسلسلة ديال جبال الريف، تزاد فغرناطة جوايه 1494م. هوّا واحد لكشايفي ؤ رحّال ؤ ديپلوماسي مغريبي صال وجال فشمال يفريقيا ؤ خدا الشنعة بكناشو لمعروف ديال "وصف افريقيا" واللي فيه وصف بالضيطاي شعوبا ديالها دوا فيه على معيشتهوم، قبايلهوم، طباعهوم، لباسهوم، ماكلتهوم، حوايجهوم، قتيصادهوم، شغالاتهوم، ؤ دوا حتا على التاريخ ؤ لجغرافيا ديال دوك لبلايص. ؤ هضر فهاد لكتاب بالتفصيل على بلاد لمغريب ؤ لوضعية ديالها فلبدية د لقرن سطاش هادشي اللي كايخلي كتابو واحد لمرجع ناضي للناس اللي بغاو يقراو على التاريخ ديال هاد لبلاد.
لكردية

لكردية (بلكردية: كوردی - Kurdî) هي عائلة هندوؤروپية ديال اللغات لاصل ديالها من لغرب د اسيا. تاتّهضر لكردية ف لمنطقة التاريخية د كردستان (هي بلاصة مفرقة ما بين ربعة د لبلدان: سوريا، تركيا، ايران و لعراق)، و عند لمهاجرين ف لعالم كامل اللي اصبهم من تمّا. لعائلات لكبيرة ديال لكردية هي لكردية الشمالية (كورمانجي)، لكردية لوسطانية (سوراني)، و لكردية لجنوبية (خوران). ما كاينش احصائيات باينة على شحال من واحد تيهضر لكردية، و لكن التقديرات تاتقول باللي غايكونو ما بين 25 و 35 مليون د الناس ف لعالم. حيت الناس اللي تيهضرو لكردية مقسومين على بزاف د لبلدان، لوضعية د اللغة مبدلة بزاف على حساب لبلاد. لبلاد لوحيدة اللي فيها لكردية رسمية هي لعراق. ف سوريا، ممنوع تنشر اي حاجة ب لكردية، و ف تركيا و ايران التخدام ديالها محدود بزاف و ما تاتقرّاش ف لمدراسة. هاد التقسيم تيبان تا ف الطريقة د لكتبة: لكورمانجي كيتكتب بلحروف اللاتينية (ف تركيا و سوريا)، السوراني تيتكتب بلحروف لعربية (ف لعراق و ايران)، و كاين تا اللي تيكتب لكردية ب لحروف السيريليك (الروسية).
قلقولة

لقلقولة (بلعربية :"جمجمة"، بلفرانساوية :"crâne، " بنݣليزية :"skull") هيا الطرف لفوقاني ولا لقدّامي (على حساب اشمن نوع د لبهايم) ديال السكيليطة د السنسوليات، مقادة من واحد لكمشة دلعضام ملمومين بيناتهوم كي شي بواطة مطمور فيها لمخ و كاتكالي عليه ولايني مديورين حتا ل شلا غرايض خرين، لقلقولة متكية على السنسول لعنقي ؤ واقفة بالضبط على واحد لفقرة كايݣولو ليها "اطلس". لقلقولة داخلة فلجيهاز السكيليطي ؤ مقادّة من جوج طروفا: لكاصكة (تجابت من كاصك حيت جات معا لبلاصة اللي كايتدار فيها) ؤ لفك التحتاني. لقلقولة عند بنادم كاتقسم على جوج طروفا و اللي هوما: عصبوكاصكة (هازّة لقلدات لعصبية) ؤ وجهوكاصكة (هازّة التويشيات ديال لوجه ؤ داخل فيها نيت لفك التحتاني). لاصل د لكلمة. قلقولة كلمة بالدارجة لمغريبية تجابت من تامازيغت "اقلقول" و اللي كاتعني ل"ݣنّة" ولايني تحرفات فالداريجة باش تمعني على لمجمول د السكوليطة د الراص. عند بنادم. فلبدية د لكلام، لقلقولة هيا اللي كاتعطي لقلدة للراص عند بنادم نقدّو نشبهوها بواحد لبواطة و لا طارّو (وعاء) مخبيين فيه تواشي عصبية بحال لمخ ؤ لمخيّخ والجدع لمخّي وزيد عليهوم شلا جواوف خرين (جوف خنافري، جوف عيني، جوف فمي و الشّرماط السمعي… ) غاراضها اللول هوّا تحمي هاد التواشي الضاروريين فلعيشة ديال بنادم. لقلقولة مصاوبة من واحد لمجمول دلعضام ملاصقين بشي لعيبات كايتسماو ب "غرازي"، هاد لعضام عند لبالغ عدادهوم 22 عضمة مختالفة ؤ وحدة فيهوم وكان اللي كاتحرك وهيا ل"فك لتحتاني" بينما دوك 21 خرين مكايتحركوش. ليستة دلعضام دلقلقولة. 1) عضام فردانيين: 2) عضام جويجانيين: